KLASA: 034-05/24-01/9

URBROJ: 711-02-01/03-2024-02

Zagreb, 31. siječnja 2024.

 **DAMIR BUČEVIĆ**

**član Vijeća Agencije za elektroničke medije**

 **od 3.7.2018. do 17.10.2023.**

**Predmet: mišljenje na zahtjev obveznika Damira Bučevića, člana Vijeća Agencije za elektroničke medije od 3.7.2018. do 17.10.2023.**

- **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je 22. siječnja 2024. zaprimilo zahtjev za mišljenje koji je podnio obveznik Damir Bučević, član Vijeća Agencije za elektroničke medije od 3.7.2018. do 17.10.2023.

Obveznik u zahtjevu za mišljenjem Povjerenstva navodi da kao bivši član Vijeća Agencije za elektroničke medije trenutno koristi tzv. „6+6“ opciju te postavlja pitanje može li i u kojem obliku imati angažman koji rezultira dodatnim prihodom, projekte u smislu autorskog ugovora, a da ne ugrožava smisao primanja naknade plaće po prestanku obnašanja dužnosti u Vijeću Agencije za elektroničke medije.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI), na 38. sjednici održanoj 26. siječnja 2024., obvezniku daje mišljenje, kako slijedi.

Uvidom u posljednju podnesenu imovinsku karticu obveznika, utvrđeno je kako je obveznik Damir Bučević dužnost člana Vijeća Agencije za elektroničke medije obnašao od 3.7.2018. do 17.10.2023.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Člankom 17. stavkom 1. ZSSI-a propisano je da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Prema članku 17. stavku 2. ZSSI-a, obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Stavkom 3. propisano je da prethodno odobrenje Povjerenstva iz stavka 2. ovoga članka nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje primitka po osnovi autorskih, patentnih i sličnih prava intelektualnog i industrijskog vlasništva te za stjecanja primitaka i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

Člankom 17. stavkom 4. ZSSI-a propisano je da su obveznici obvezni prijaviti Povjerenstvu primitke iz stavaka 2. i 3. ovoga članka.

Sukladno članku 17. stavku 3. ZSSI-a, obveznik Damir Bučević može i bez prethodnog odobrenja Povjerenstva, istovremeno uz primanje naknade plaće po prestanu obnašanja dužnosti u Vijeću Agencije za elektroničke medije, imati angažman koji rezultira dodatnim prihodom, projekte u smislu autorskog ugovora, kao i obavljati druge poslove s osnove ugovora o djelu.

Upućuje se obveznika da je temeljem članka 17. stavka 4. ZSSI-a ostvarene primitke dužan prijaviti u imovinskoj kartici.

PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznik Damir Bučević, elektroničkom dostavom
2. Objava na internetskoj stranici Povjerenstva
3. Pismohrana